tartuNLP/wikipedia-smugri-20251201 huggingface dataset:
Craywick

Craywick (prantsuseflaami: "Craeywyck"; hollandi: "Kraaiwijk") on vald Põhja-Prantsusmaal Nordi departemangus Grande-Synthe'i kantonis.
Drincham

Drincham (flaami keelest; kaasaegses hollandi kõnepruugis "Drinkam") on vald Põhja-Prantsusmaal Nordi departemangus Grande-Synthe'i kantonis.
Kerilaud

Kerilaud (ka "keripuu") oli puust seadeldis lõnga vihist kerimiseks.
Kerilauad koosnesid püstse kerijala otsas oleva telje (naga) ümber pöörlema pandavast kahest ristatud lauakesest.
Kerilaudu kinnitati ka pingile või puupakule. Lauakeste otsas olid augud, millest läbitorgatud pulkadele kinnitati lõngaviht, mis keriti kerra või poolile. Igas harus oli mitu auku, et pulki saaks vastavalt vihi suurusele ümber paigutada.
Ristkerilauad koosnesid kahest ristpuust horisontaalse puust tiivikuga, mis toetus jalale. Püstkerilaudade pöörlevad rullikud olid paigaldatud kinnisesse raami..
Grande-Synthe

Grande-Synthe (lääneflaami: "Groot-Sintn") on vald Põhja-Prantsusmaal Nordi departemangus Grande-Synthe'i kantonis.
See jääb Dunkerque'ist läände ja on Dunkerque'i suuruselt kolmas eeslinn.
Grand-Fort-Philippe

Grand-Fort-Philippe (hollandi: "Groot-Filipsfort") on vald Põhja-Prantsusmaal Nordi departemangus Grande-Synthe'i kantonis.
Moskva leping

Moskvas on sõlmitud mitmeid lepinguid:
Looberghe

Looberghe (flaami keelest; kaasaegses hollandi kõnepruugis "Loberge") on vald Põhja-Prantsusmaal Nordi departemangus Grande-Synthe'i kantonis.
Kerimine

Kerimine on kerilaudade abil lõnga vihist poolile või kerasse seadmine.
Kera alustuseks võeti puupulk ehk keripulk, kivi- või savitükk, paberinutsak, kuivatatud hanekõrist keeratud rõngas jms. Ühte kerasse keriti pool vihti.
Pehmepall 2020. aasta suveolümpiamängudel

Pehmepall 2020. aasta suveolümpiamängudel Tokyos peetakse 22. kuni 28. juulini. Pehmepallis võistlevad ainult naiste võistkonnad, milles osaleb kuus võistkonda. 
Viimati kuulus softball olümpiaprogrammi Pekingis 2008. aastal, ka tema sõsar-spordipall pesapall on ennistatud olümpiaprogrammi ja moodustavad osa Tokyo 2020. aasta mängudest. Pehmepall on üks viiest spordialast, mis lisati ainult 2020. aasta olümpiamängude programmi. 2024. aastal see kavasse ei kuulu.
Kvalifikatsioon.
Softball-i olümpiaturniirile kvalifitseerub kuus võistkonda, sealhulgas Jaapan, kes vastuvõtva riigina kvalifitseerub automaatselt. Ameerika Ühendriikide võistkondkond võitis 2018. aasta naiste softballi maailmameistrivõistlused ja pääses otse olümpiale. Ülejäänud neli kohta jagatakse kolme kvalifikatsiooniturniiri kaudu: üks koht Euroopa / Aafrika turniirile, üks koht Aasia / Okeaania turniirile ja kaks kohta Ameerika turniirile. 
Võistluste formaat.
Pehmepallis mängivad võistkonnad ühes alagrupis, kus nad mängivad üks kord vastamisi. Pärast alagrupivõistlusi mängitakse finaal ja pronksimatš.
=Tulemused=
Kaks parimat võistkonda pääsevad kuldmedalimatšile. Kolmanda ja neljanda koha saanud meeskonnad pääsevad pronksimängule.
Alagrupi mängud.
Uuendatud pärast 22. juulil 2021 mängitud matše. Allikas: WSBC, Tokyo 2020
Väikekägu

Väikekägu ("Cuculus poliocephalus") on linnuliik kägulaste sugukonnast käo perekonnast.
Linnu kehapikkus on kuni 25 cm ja kaal umbes 40 g.
Väikekägu on levinu Ida- ja Lõuna-Aasias, talvitub detsembrist aprilli keskpaigani Lõuna-Aafrikas. Rändel ületab India ookeani ning teda on kohatud sel ajal Mauritiusel ja Seišellidel.
Väikekägu on pesaparasiit, kes muneb oma munad värvuliste pessa.
Jaapani luules (jaapani 不如帰; ほととぎす; "hototogisu") on väikekägu sage kirjanduslik motiiv. Vanadel aegadel peeti käo esmakordse vidistamise kuulmist heaks endeks ja selle kohta kirjutati tihti luuletusi. Erakmunk Saigyō kirjutas:
"Vaikimisharjutuse ajal väikekäo esmakordset vidistamist kuuldes"Suvine kägu --
lauluvidinat kuulsin
esimesena,
kuid sellest teatamata
kasu pole midagi.
Nayib Bukele

Nayib Armando Bukele Ortez (sündinud 24. juulil 1981) on El Salvadori poliitik ja ettevõtja, alates 1. juunist 2019 kuni 1. detsembrini 2023 ja uuesti alates 1. juunist 2024 El Salvadori president. 
Ta kandideeris valimistel partei GANA eest ning temast sai esimene president pärast aastatel 1984–1989 võimul olnud José Napoleón Duartet, kes ei kuulu ühte riigi kahest suurimast parteist, FMLN ja ARENA. 
Aastal 2012 valiti ta Nuevo Cuscatláni ning aastal 2015 San Salvadori linnapeaks. Ta kandideeris mõlematel valimistel vasakäärmusliku FMLN-i eest.
Amadou Gon Coulibaly

Amadou Gon Coulibaly (10. veebruar 1959 Abidjan, Prantsuse Lääne-Aafrika – 8. juuli 2020 Abidjan) oli Elevandiluuranniku poliitik, alates 10. jaanuarist 2017 kuni surmani Elevandiluuranniku peaminister. Aastatel 2011–2017 töötas ta president Alassane Ouattara kantselei juhatajana.
Töökäik.
1990. aastate alguses oli Coulibaly tolleaegse peaministri Alessane Ouattara nõunik. Aastatel 1995–2000 kuulus ta Elevandiluuranniku rahvusassambleesse. Ta on olnud ka Korhogo linnapea.
Aastatel 2002–2010 oli ta riigi põllumajandusminister. Kui Ouattara sai presidendiks, nimetati Coulibaly presidendikantselei juhatajaks. Sellel ametikohal oli ta aastatel 2011–2017.
10. jaanuaril 2017 nimetas president Ouattara ta peaministriks, uue valitsuse koosseis avalikustati järgmisel päeval. Coulibaly valitsus sarnanes suures osas eelmise peaministri Daniel Kablan Duncani omaga, lõviosa võtmeministritest jäi ametisse. Ministrite arv vähenes 35-lt 28-le. Sama aasta 19. juulil määrati Coulibalyle ka eelarveministri kohustused.
Tema kodupartei RDR-i kolmandal üldkongressil 2017. aasta septembris määrati Coulibaly võimupartei esimeseks asepresidendiks. Juulis 2018 saatis president Ouattara Coulibay valitsuse laiali, kuid tegi talle kohe ettepaneku uus valitsus moodustada.
Element of Crime

Element of Crime on saksa rokkansambel, mis mängib melanhoolset pop- ja rokkmuusikat.
Bändi asutas 1985. aastal Sven Regener, kes hiljem sai tuntuks ka romaanide "Herr Lehmann" (2001, e.k. 2007, "Berliini bluus"), "Neue Vahr Süd" (2004) ja "Der kleine Bruder" (2008) autorina. Regener laulab bändis ja mängib kitarri, trompetit, akordioni ja klaverit. Teised bändiliikmed panustavad laulumeloodiate kirjutamisel, kuid enamiku laulusõnade autor on Regener (esimestel albumitel inglise ja hiljem saksa keeles). 
Bändi nimi on laenatud Lars von Trieri 1984. aasta filmi "Forbrydelsens element / Element of Crime" pealkirjast.
Kives

Kives (ka "kivik(üna)", "kivis" või "(sea)kivestu") oli Saaremaal dolomiidist tahutud suur neljakandiline umbes kämblapaksuste seinte ja laudkaanega mold või küna. See asus reheahju ees, lee ehk kolde kõrval, koldekivi asemel pooleldi maa sees. Kivese mahtuvus oli keskmiselt 3 vakka ehk 10 ämbrit. Selles hapendati sigade jaoks heinapepri, aganaid jms. Lisaks pandi sinna toidujäätmeid ja jahu. Kives kadus tarvituselt 20. sajandi algul.
Trass (geoloogia)

Trass (saksa keeles "Trass", itaalia keeles "terrazzo") on poorne ränidioksiidi sisaldav tuffkivim, mida kasutatakse lisandina tsemendis.
Seda looduslikku putsolaani leidub Saksamaal Baieri liidumaal kunagises meteoriidikraatris Nördlingen Riesis ja Reinimaal kunagisest vulkaani kaldeerast moodustunud Laachi järve piirkonnas Eifelis.
Sangviin

Sangviin (ladina keelest "sanguis" 'veri' ja "sanguineus" 'veripunane') ehk punane kriit on punakaspruuni värvusega kriidipulka meenutav joonistusvahend, selle järgi on nimetatud ka joonistustehnika, milles töötatakse punase kriidiga.
Omadused.
Sangviinipulk vormitakse raudoksiidi sisaldavast mullast, näiteks mõnest punase ookri liigist. Sangviini toodetakse kunstitarbena nii lihtsa kriidipulga kui ka puitümbrises pliiatsi kujul ja erinevates värvides tumepruunist särava pruunikaspunaseni.
Sangviini värvus ja kõvadus sõltub raudoksiidi ja alumiiniumoksiidi sisaldusest materjalis. Lisaks värvile annab elavama pildilise efekti joonistamisel ka sangviini suurem elastsus ning lahustuvus vees - ühtlase pinna saab luua värvi niiskelt laiali hõõrudes, sujuva lineaarse tõmbe abil saab tekitada tugeva tihke joone, kerge pühkimisega anda delikaatse toonivarjundi, mis annab edasi ka aluspinna karakterit.
Ajaloost.
Kuigi raudoksiid punase pigmendina oli kasutusel juba kiviajal, omandas sangviin suurema tähtsuse omaette joonistusvahendina 15. sajandil. Siis avastati, et sangviiniga tehtud joonised (sangviinipuru jääb joonistusel aluspinnale lahtisena nagu süsi või pastell) saab kinnitada kasutades kummiaraabiku või mõne muu kummivaigu lahust fiksatiivina. Renessansiajal oli sangviin armastatud joonistusvahend oma varjundirikkuse tõttu, võimaldades luua samal ajal nii joonistusliku kui ka maalilise karakteriga teoseid. Sangviini kasutasid näiteks portretistid Jean Clouet ja Hans Holbein, flaami maalikunstnikud Peter Paul Rubens ja tema järgijad ning 18. sajandi prantsuse kunstnikud. .
Neerukivid kassidel

Neer koosneb tuhandetest nefronitest, millest igaüks koosneb vere kapillaaridest ja torude seeriast, mille kaudu voolab filtreeritud vedelik uriini tekkimisel. Nefroni torud kanaliseeruvad kanalitesse, mille kaudu voolab uriin, nende kanalite kaudu suubub uriin neeruvaagna kaudu kusejuhasse. Neerukivid või neerukivi fragmendid võivad läbi selle torude süsteemi samuti kusejuhasse minna, põhjustades tõsiseid tüsistusi. Neerukivid häirivad uriini normaalset väljavoolu.
Kui kivi läheb väga suureks või kui väiksed tükid satuvad kusejuhasse (pikka kitsasse torru, mis ühendab iga neeru kusepõiega), muutub see tõenäoliselt kassi jaoks väga valulikuks. Selle tagajärjeks võivad olla neerukoolikud, millest annavad märku kõhuvalu, halb enesetunne ja isegi oksendamine. Neer võib paisuda ja kahjustuda. Kui see peaks juhtuma, tuleks kiiresti pöörduda loomaarsti poole, kuna kuseteede takistus on eluohtlik hädaolukord, mida tuleb kindlasti ravida!
Diagnoosimine.
Enamik kive on tavaliselt selgelt näha röntgeni- või ultrahelipildil. Kui kive näha pole, siis tehakse lisaks veel järgnevad analüüsid, mis aitavad loomaarstil panna õige diagnoosi:
Ravi.
Neerukivide ravimise põhjuseks on bakteriaalsed kuseteede infektsioonid, mis korduvad või mida ei saa eemaldada.
Neerukivi täielik lahustumine võtab sageli kuid, kui mitte aastaid, kuid suuruse varajane vähenemine on hea uudis. Neerukivide lahustamine on tavaliselt operatsioonist ohutum lahendus. Operatsioone kassidele ei tehta.
Villem Reimani 8

Villem Reimani 8 (varem "Gonsiori 9") on eluhoone Tallinnas Kompassi asumis Kompassi väljaku serval. Hoone valmis 1957. aastal. See on olnud Tallinna Pedagoogilise Instituudi ühiselamu ja hiljem Eesti Kunstiakadeemia õppehoone. 2021. aasta alguseks rekonstrueeritakse see elu- ja ärihooneks Ambassador.
Ajalugu ja arhitektuur.
Villem Reimani 8 ehk Tallinna Pedagoogilise Instituudi ühiselamu peaarhitekt oli Alar Kotli. Hoone projekteerimist alustati 1953. aastal, järgides seni kehtinud ja ikka veel aktsepteeritud arhitektuurikaanoneid: kavandati uusklassitsistlikku hoonet. Esialgne projekt nägi ette rikkaliku krohvdekooriga fassaade, kusjuures Lomonossovi (nüüd Gonsiori) tänava poolne fassaad pidi saama kõige rikkalikumalt kaunistatud.
Fassaadilahendus, mis 1953. aastal oli saanud põhimõttelise heakskiidu Eesti NSV Ministrite Nõukogu arhitektuuri valitsuselt, tuli 1956. aastal ümber teha. Katusesse peasissepääsu kohale planeeritud ehisviil pidi jääma ehitamata. Samuti ei peetud enam sobivaks läbi kolme korruse ulatuva lodža kaarekujulist lõpetust, algselt kavandatud krohvrustikat, teise korruse akende alla ja kohale kavandatud karniise ja sandrikke. Hoone ehitusel jäi realiseerimata pilastrite liigendus ja kapiteelid, viienda korruse akende kohal ja vahel olevad ehispaneelid ning parapett ja sellega vahelduv balustraad. Sarnaselt fassaadiga valmisid ka interjöörid stalinismile omase dekoorita. Ühiselamutubades kasutati algselt kavandatud parketi asemel laudpõrandaid. Treppidel on paekivist astmed ning kivist piirded puidust käsipuudega.
Lopsakast dekoorist ei realiseeritud praktiliselt midagi peale peasissepääsu dolomiitportaali ja soklikorruse akende samast materjalist raamistuse. Algsetest kavatsustest annavad märku lakoonilised pilastrid ning jõulised karniisid hoone Gonsiori tänava poolsel osal.
Perioodile iseloomulikult on fassaadil kasutatud väärikaid ja kvaliteetseid materjale: terrasiitkrohv, kivikatus, looduskivist portaal ja sokliakende raamistused.
Villem Reimani 8 askeetlik ilme – lakooniline dekoor ning klassitsismile omased proportsioonid – on kõnealusele hoonele iseloomulik. See muudab hoone eripäraseks ja väärtuslikuks.
Villem Reimani 8 hoone oli enne eraettevõttele müümist kasutusel Eesti Kunstiakadeemia õppehoone ja ühiselamuna, kus on elanud mitmed tunnustatud Eesti kunsti- ja kultuuritegelased.
2015. aastal soetas hoone ja kinnistu enampakkumise käigus Endover Kinnisvara.
Grazi raekoda

Grazi raekoda (saksa keeles "Grazer Rathaus" või ametlikult "Rathaus der Stadt Graz") on Austria suuruselt teise linna raekoda.
Jakobakann

Jakobakann (saksa keeles "Jakobakanne", hollandi keeles "Jakobakannetje"), ka jakobikann on Saksamaal Siegburgis alates 14. sajandist tehtud ja eriti 15.–16. sajandil levinud kõrge sale kivikeraamilise jooginõu tüüp, mille käepide on nõu ülemises osas.
Sõnast.
Nimetuse "Jakobakanne" sai nõu alles 17. sajandil, kui Lõuna-Hollandis asuva Teylingeni lossi (1596–1606) ümberehitusel leiti suures koguses neid valamise- või joogikanne, mida peeti Teylingeni lossis oma elu lõpu veetnud Baieri Jacoba (Jakobäa von Bayern-Straubing, Hainaut' krahvinna Jacqueline, 1401–1436) tehtuteks.
Erki Russow märgib oma töös "Importkeraamika Lääne-Eesti linnades 13.–17. sajandil", et nõutüübi nimetuse eestikeelse vastena kasutatud sõna jakobikann pole täpne tõlge originaalnimetusest ja eestindatud vorm olema pigem jakobakann.
Kirjeldus.
Selle 15.–16. sajandi keraamilise joogikannu kere oli kitsa pudelja kujuga, kergelt laienev jalg võis olla ühtlaselt kumera või veidi lainelise servaga. Käepide asus kannu ülaosas. Jakobakann oli valmistatud hallikast kivikeraamilisest massist ja kaetud kollaka-pruunika soolaglasuuriga, välispind oli üleni kaetud potikedral tekitatud horisontaalsete reljeefsete joontega.
Jakobakannude tuntuim tootmiskoht oli Siegburg.
Moskva rahuleping (Leedu ja Nõukogude Venemaa)

Moskva rahuleping on 12. juulil 1920 Moskvas Leedu ja Nõukogude Venemaa vahel sõlmitud rahuleping. Lepinguga lõpetati Leedu-Nõukogude Venemaa sõda ning Nõukogude Venemaa tunnustas Leedu iseseisvust.
Leping jõustus ratifitseerimiskirjade vahetamisega Moskvas 14. oktoobril 1920.
Alev (perekonnanimi)

Alev on eesti perekonnanimi.
Vana perekonnanimi (kirjutatud ka 𝔄𝔩𝔩𝔢𝔴), mida on pandud viies mõisavallas Järva-, Lääne-, Viljandi- ja Võrumaal. Eestistamisel määratud uueks perekonnanimeks isikuile, kelle varasem perekonnanimi oli Adelbert, Adson, Alapert, Allevit, Asberg, Koch ja Tarasevitsh. 2019. aasta 1. jaanuari seisuga on perekonnanimi Alev Eestis 83 mehel ja 100 naisel. 
Nime kandjaid:
Luis Arce

Luis Alberto Arce Catacora (sündinud 28. septembril 1963 La Pazis) on Boliivia poliitik. Ta oli alates 8. novembrist 2020 8. novembrini 2025 Boliivia president. Ta kuulub parteisse Movimiento al Socialismo. Ta oli aastatel 2006–2017 ja aastal 2019 Boliivia majandus- ja rahandusminister.
Ta õppis Universidad Mayor de San Andrésis majandusteadust ja sai bakalaureusekraadi. Seejärel õppis ta Warwicki Ülikoolis ja sai majandusteaduse magistri kraadi.
Ta oli 23. jaanuarist 2006 kuni 24. juunini 2017 ja 23. jaanuarist 2019 kuni 10. novembrini 2019 Boliivia majandus- ja rahandusminister. 
18. oktoobril 2020 toimunud valimistel kandideeris ta Boliivia presidendiks.
Isiklikku.
Tal on kolm last.
Adson

Adson on perekonnanimi.
Eestis on perekonnanime Adson pandud Tsooru mõisavallas Rõuge kihelkonnas Võrumaal. Nimede eestistamisel on Adsoni-nimelistele isikutele uueks perekonnanimeks määratud Aasa, Agula ja Alev. 2019. aasta 1. jaanuari seisuga on perekonnanimi Adson Eestis 31 mehel ja 31 naisel. 
Nime kandjaid:
Otho Nemsadze

Otho Nemsadze (gruusia keeles ოთო ნემსაძე; sündinud 18. juunil 1989 Goris) on Gruusia laulja. Ta esindas 2019. aasta Eurovisiooni lauluvõistlusel Gruusiat lauluga "Sul tsin iare". Laul ei pääsenud poolfinaalist edasi.
React Native

React Native on avatud lähtekoodiga mobiilirakenduste raamistik, mille on loonud Facebook. Sellega on võimalik luua mobiilirakendusi platvormidele Android, iOS, ja ning arendajatel on võimalik kasutada Reacti ja Native'i programmeerimiskeele funktsioone. Samuti eksisteerib ka Qt jaoks mittetäielik port. 
Ajalugu.
Aastal 2012 kommenteeris Mark Zuckerberg: "HTML5 eelistamine Native keelele oli suurim viga, mida tema firma tegi." Ta lubas, et Facebook annab välja parema lahenduse mobiilsete kasutajakogemuste jaoks.
Facebookis töötav Jordan Walke leidis mooduse, kuidas taustal töötavast JavaScripti lõimest genereerida iOS-i jaoks kasutajaliidese elemente. Facebook otsustas korraldada firmasisese häkatoni, et täiustada oma prototüüpi, millel oleks võimekus ehitada Native'i rakendusi.
Pärast kuudepikkust arendust andis Facebook välja esimese React Native'i versiooni aastal 2015. Tehnilise tutvustuse ajal selgitas Christopher Chedeau, et Facebook kasutab React Native'it oma grupi rakenduses ja Ads Manageri rakenduses. 
Teostus.
React Native töötab väga sarnaselt Reactiga. Erinevus seisneb selles, et React Native ei kontrolli virtuaalse kaudu, vaid jookseb tausta protsessis otse lõppseadmesse ja suhtleb selle seadme Native platvormiga.
See võimaldab kirjutada oma rakenduse ning käitada seda eri platvormidel (Android, iOS). Selle kaudu on võimalik kirjutada rakendusi palju kiiremini, õppides ära ainult React Native'i, mitte mitut erinevat Native'i keelt.
React Native ei kasuta üldse HTML-i. Selle asemel kasutatakse ära info liikumisi JavaScripti lõimes, et kontrollida Native vaateid. Võrreldes Native rakendustega on väikeste muudatuste tegemine ja projekti uuesti ehitamine React Native'is muutunud palju kiiremaks.
Piisab ainult koodifaili salvestamisest ja uuendamisest ning muudatused saadetakse kohe Native'i platvormile. Komponente ja kasutajaliidese elemente on võimalik vastavalt platvormile visuaalselt isikupärastada. 
"Hello, world!".
Programmi "Hello, world!" näide:
Jeppe Kofod

Jeppe Sebastian Kofod (sündinud 14. märtsil 1974 Kopenhaagenis) on Taani sotsiaaldemokraatlik poliitik. Ta oli 27. juunist 2019 kuni 15. detsembrini 2022 Taani välisminister. Aastatel 2014–2019 oli ta Euroopa Parlamendi liige.
Ta lõpetas aastal 2004 Roskilde Ülikooli sotsiaalteaduste alal. Aastatel 2006–2007 õppis ta Harvardi ülikooli juures olevas "John F. Kennedy School of Government"'ism saades magistriks avaliku halduse alal.
Ta oli aastatel 1998–2014 Folketingi liige sotsiaaldemokraatide nimekirjas. Aastatel 2014–2019 oli ta Euroopa Parlamendi liige, kuuludes sotsiaaldemokraatide ja demokraatide fraktsiooni.
Alates 27. juunist 2019 kuni 15. detsembrini 2022 oli ta Taani välisminister.
Välislingid.
"“Mees, sa muutsid Taani Kuningriigi välispoliitikat!” Rääkimata lugu, mis algas aastal 1992" - Neeme Korv, Äripäev 06.05.2022
Loon-Plage

Loon-Plage on vald Põhja-Prantsusmaal Nordi departemangus Grande-Synthe'i kantonis.
Pitgam

Pitgam on vald Põhja-Prantsusmaal Nordi departemangus Grande-Synthe'i kantonis.
Saint-Georges-sur-l'Aa

Saint-Georges-sur-l'Aa on vald Põhja-Prantsusmaal Nordi departemangus Grande-Synthe'i kantonis.
Saint-Pierre-Brouck

Saint-Pierre-Brouck (hollandi: "Sint-Pietersbroek", tähendusega "Püha Peetri padur"; lääneflaami: "Sint-Pieters-Broek") on vald Põhja-Prantsusmaal Nordi departemangus Grande-Synthe'i kantonis.
Blaringhem

Blaringhem on vald Põhja-Prantsusmaal Nordi departemangus Hazebroucki kantonis.
Boëseghem

Boëseghem on vald Põhja-Prantsusmaal Nordi departemangus Hazebroucki kantonis.
Treng

Treng kuulub hobuseriistade hulka ja on loogata rakendi veonöör, -rihm või -kett. Treng kinnitati rangide ja veoki või veetava eseme küljes oleva ristpuu ehk kolgi külge.
Eestis kasutati trenge peamiselt paarisrakendis uuemate põllutööriistade, näiteks hõlmadra, heinaniiduki või viljaniiduki vedamiseks. Harvem kasutati neid veokite ees.
Selja Ahava

Selja Ahava (ametlikult Ahava-Foster, sündinud 8. juulil 1974 Helsingis) on Soome dramaturg, stsenarist ja kirjanik.
Ta on õppinud Helsingi teatrikoolis dramaturgiat ja kirjutanud stsenaariume filmidele, televisiooni ja raadiole. Tema debüütromaan "Eksyneen muistikirja" ilmus 2010, sellele järgnes 2015. aastal "Taivaalta tippuvat asiat," mis jõudis Finlandia kirjandusauhinna lühinimekirja ja võitis 2016 Euroopa Liidu kirjandusauhinna. Tema kolmas romaan "Ennen kuin mieheni katoaa" ilmus 2017.
Ta on elanud Londonis, 2020. aasta seisuga elab Porvoos.
Shellshock

Shellshock, tuntud ka kui "Bashdoor", on "UNIX"-i käsureaprotsessori "Bash"-i turvaauk, mille avastas Stéphane Chazelas. Turvaauk võimaldab meelevaldse koodi täitmist ning seeläbi on ründajal võimalik saada täielik kontroll haavatava arvuti üle. Turvaaugu ekspluateerimiseks pole ründajal vaja mingeid arvestatavaid eelteadmiseid ega oskuseid. Seetõttu suutsid ründajad vaid tunde pärast turvaaugu avaldamist seda ekspluateerida luues robotvõrke(Ingl k. botnet), mis koosnesid haavatavatest arvutitest ning teostasid teenusetõkestamise ründeid või skaneerisid teisi haavatavaid masinaid.
Laiemale avalikkusele tehti turvaauk teatavaks 24. septembril 2014 ning koos sellega tehti kättesaadavaks ka paik(Ingl k. patch). Levinud turvariskide ja haavatavuste nimekirjas viitab esimesena antud turvaaugule identifikaator CVE-2014-6271 ja lisaks teised hiljem avastatud turvaaugud CVE-2014-6277, CVE-2014-6278, CVE-2014-7169, CVE-2014-7186, CVE-2014-7187.
Turvaaugu kirjeldus.
Käesolev programmiviga põhjustab Bash-i tahtmatult käivitama käske, kui käsud on aheldatud funktsiooni definitsioonide lõppu, mis asuvad keskkonnamuutujate välja sisus. Näiteks järgneva käsu näitel: &lt;br&gt;
$ env variable=’() { :; }; /bin/eject’ &lt;br&gt; 
Annab "”env”" märku, et tegemist on keskkonnamuutujaga ning funktsiooni definitsioonile järgnev käsk "“/bin/eject”", mis antud juhul on lihtne käsk avada CD või DVD lugeja, täidetakse. Täidetava käsu saab ründaja asendada muidugi talle meelepärasega.&lt;br&gt;
Suureks ohuks on antud turvaauk veebiserveritele, mis kasutavad "Bash"-i, sest lisaks andmetele on ründajal võimalik saada kontroll ka veebiserveri enda üle, mis omakorda võimaldab ründajal teoreetiliselt võtta oma kontrolli alla antud võrguga ühendatud arvutid. Valdav enamus tuvastatud rünnakutest kasutas [üldist lüüsliidest], mis määrab ära selle, kuidas veebiserver edastab kasutaja nõude antud veebiserveris jooksvale programmile töötlemiseks ning võtab vastu töötlemistulemuse, mis saadetakse tagasi kasutajale.
Haavatavuse kontrollimine ja parandamine.
Kõigil "Bash"-i kasutavatel masinatel saab diagnoosida turvaaugu suhtes haavatavust järgmise käsuga:
export VULNCHECK='() { :; }; echo You are still vulnerable'; bash
Kui antud masin on haavatav kuvatakase järgnev sõnum:
"You are still vulnerable"
Süsteem, milles kasutatav "Bash"-i versioon sisaldab paika antud turvaaugu vastu, kuvab järgmised kaks veateadet:
bash: warning: VULNCHECK: ignoring function defintion attempt&lt;br&gt;
bash: error importing function definition for `VULNCHECK
Haavatavuse peamiseks põhjuseks on "Bash"-i vigane sõne “() { :; };” interpreteerimine. Turvaaugu parandamiseks loodi "Bash"-i lähtekooodi kaks uut lippu "SEVAL_FUNCDEF" ja "SEVAL_ONECMD", millest esimese ülesandeks on lubada ainult funktsiooni definitsiooni ja teisel ainult ühte käsku. Seejärel lisati olemasolevale meetodile "parse_and_execute" võime kontrollida antud lippe.
Süsteemi haavatavuse korral antud turvaaugu poolt tuleks uuendada "Bash"-i (versioon 4.4 või uuem), et tagada süsteemi turvalisus.
Pakila (küla)

Pakila (rootsi keeles "Backböle") on küla Soomes Lõuna-Soome läänis Uusimaa maakonnas Myrskylä vallas, 10 km kaugusel kirikukülast ja 27 km kaugusel Porvoost.
Pakila (linnaosa)

Pakila (rootsi keeles "Baggböle") on linnaosa Helsingi põhjaosas. 
Linnaosa koosneb järgmistest piirkondadest: Länsi-Pakila ja Itä-Pakila.
Malmi liideti Helsingiga 1946. aastal.
Myrskylä vallas on samanimeline küla.
Paolo Nespoli

Paolo Angelo Nespoli (sündinud 6. aprill 1957) on Itaalia sõjaväelane, insener ja endine Euroopa Kosmoseagentuuri (ESA) astronaut.
Nespoli astus Itaalia maaväkke 1977. aastal ning on teeninud Itaalia erivägedes, ta on väljaõppinud langevarjur. Ta lahkus sõjaväest 1987. aastal. Nespoli valiti astronaudiks 1998. aastal.
Nespoli lendas esimest korda kosmosesse 2007. aastal, kui osales missioonil STS-120. 2010. ja 2011. aastal kuulus ta Rahvusvahelise kosmosejaama 26. ja 27. ekspeditsiooni koosseisu. 2017. aastal oli ta 52. ja 53. ekspeditsiooni liige.
Nespoli lõpetas astronaudikarjääri 2019. aastal.
Raudkats

Raudkats on eesti perekonnanimi.
Vana perekonnanimi (algselt Raudkatz), mida on pandud ainult Ropka mõisavallas Tartu-Maarja kihelkonnas Tartumaal. 2019. aasta 1. jaanuari seisuga on perekonnanimi Raudkats Eestis 16 mehel ja 24 naisel.
Svabhava

Svabhava ehk omaolek (sanskriti keeles "svabhāva"; paali keeles "sabhāva"; tiibeti keeles "rang bzhin"; hiina keeles ⾃性 "zixing"; jaapani keeles "jishō") on hinduismis ja budismis asjale või nähtusele ehk dharmale seesmiselt omane ja põhiline omadus ehk tunnus (sanskriti keeles "lakṣaṇa", "svalakṣaṇa"), näiteks kõvadus maa puhul või kuumus tule puhul.
Hinduismis esineb "svabhāva" mõiste sagedamini advaita-vedaanta tekstides, nii näiteks "Avadhūta Gītā" järgi brahman ongi "svabhāva"; samuti višnuismis. 
Mahajaanas, eriti madhjamaka õpetustes rõhutatakse kõigi seadmuste tühjust, igasuguse omaoleku puudumist, suhtelisust ja sõltuvuslikkust. Mahajaana traditsioonides võib "svabhāva" viidata ka budaloomusele.
Norishige Kanai

Norishige Kanai (jaapani keeles 金井 宣茂 "Kanai Norishige"; sündinud 5. detsembril 1976) on Jaapani arst, mereväelane ja JAXA astronaut.
Kanai sai doktorikraadi arstiteaduses 2002. aastal ning liitus samal aastal Jaapani mereväega. Mereväes olles õppis ta Ameerika Ühendriikide mereväe juures mereväetuukriks ja lõpetas kursuse 2006. aastal. Ta valiti JAXA astronaudiks 2009. aastal.
Augustis 2015 teatas JAXA, et Kanai on valitud Rahvusvahelise kosmosejaama 54. ja 55. ekspeditsiooni liikmeks. Kanai lahkus Maalt detsembris 2017 ja naasis juunis 2018. Jaamas viibides väljus ta korra avakosmosesse, viibides seal 5 tundi ja 57 minutit.
Priske

Priske on eesti perekonnanimi.
Vana perekonnanimi, mida on pandud ainult Saaremaal: Anseküla ja Abruka mõisas Anseküla kihelkonnas ning Lümanda mõisavallas Kihelkonna kihelkonnas. 2019. aasta 1. jaanuari seisuga on perekonnanimi Priske Eestis 57 mehel ja 65 naisel.
Ameerika Ühendriikide Õhuväe Katselendurite Kool

Ameerika Ühendriikide Õhuväe Katselendurite Kool ("U.S. Air Force Test Pilot School", USAF TPS) on Ameerika Ühendriikide õhuväe lennukool, kus koolitatakse katselendureid.
Kool koolitab katselendureid, kes edaspidi katsetavad õhuväe uusi relvasüsteeme ja lennumasinaid. Kool asutati 9. septembril 1944 ning esialgu asus see Wright-Pattersoni õhuväebaasis Daytonis Ohios. 1951. aastal koliti kool Mojave kõrbes asuvasse Edwardsi õhuväebaasi. 
Kool asutati katselendurite väljaõppe standarideerimiseks ning katselenduritega juhtunud õnnetuste arvu vähendamiseks. Kuna lennukid on muutunud keerulisemaks, koolitab kool lisaks katselenduritele, välja ka katselendude insenere ja navigaatoreid. Koolis õppivate pilootide arv on olnud ühtlaselt väike ja tavaliselt on ühe klassi suurus umbes 20 õpilast.
Plekktrumm (saade)

"Plekktrumm" on Eesti Televisiooni iganädalane kultuuriteemaline vestlussaade, mida juhib Joonas Hellerma.
Saade läks esimest korda eetrisse 22. septembril 2014 senise kultuurisaate "Jüri Üdi klubi" asemel.
2016. aastal võitis "Plekktrumm" Eesti Kultuuri Koja auhinna Kultuuri Tegu 2016. 2017. aasta Eesti filmi- ja teleauhindade (EFTA) galal pälvis Joonas Hellermaa "Plekktrummi" eest auhinna kategoorias "Parim meessaatejuht".
Saatekülalised.
2. hooaeg, 2015–2016
3. hooaeg, 2016–2017
4. hooaeg, 2017–2018
5. hooaeg, 2018–2019
6. hooaeg, 2019 (sügis)
7. hooaeg, 2020 (kevad)
8. hooaeg, 2020 (sügis)
9. hooaeg, 2021 (kevad)
10. hooaeg, 2021 (sügis)
11. hooaeg, 2022 (kevad)
12. hooaeg, 2022 (sügis)
13. hooaeg, 2023 (kevad)
14. hooaeg, 2023 (kevad)
Interlok

Interlok on puuvillane või tehiskiust kahepoolne koetrikoo, mille mõlemal kangapoolel on nähtav parempidine koepind.
Omadused.
Interlok on kahepoolne kangas. Mõlema poole pinnad näevad välja identsed, need on siledad ja tiheda pinnaga. Kanga mustri- ja pinnakujunduse võimalused on piiratud. Kangas venib pikisuunas paremini kui külgsuunas, kannatab venitamist ja hoiab hästi vormi. Interlok imab paremini niiskust ja hoiab paremini sooja kui ühekordses koes trikookangad.
Kasutamine.
Interlokkangast kasutatakse palju aluspesu ning spordiriietuse valmistamiseks.
Sjoerd Sjoerdsma

Sjoerd Wiemer Sjoerdsma (sündinud 10. juulil 1981 Eindhovenis) on Hollandi diplomaat ja poliitik, ta on sotsiaalliberaalse partei Demokraadid 66 liige. 
Ta õppis sotsioloogiat Utrechti Ülikoolis. Seejärel õppis ta London School of Economics and Political Science'is.
Ta on töötanud Hollandi välisministeeriumis. Ta on töötanud Hollandi diplomaadina Belgia ja Afganistani saatkondades ning Palestiina Rahvusliku Omavalitsuse juures.
20. septembrist 2012 kuni 5. detsembrini 2023 on ta Hollandi parlamendi alamkoja liige.
Ookerkollane

Ookerkollane on üks kollastest värvitoonidest, mille tume- või pruunikaskollane värvus vastab värvipigmendi kollase ookri värvusele. Ka naturaalse sieena värvus on tumedam ookerkollane.
Variatsioonid.
Eri paikadest pärit loodusliku ookri värvus varieerub kahvatukollasest tume- ja oranžkollaseni kuni punakaspruunini (punane ooker, hematiit).
Ernst Friedrich Glockeri "Grundriss der Mineralogie ..." kirjeldab ookerkollast ("ockergelb") kollasena, millesse on segatud pruuni ja õige natuke punast. Ookerkollase värvuse näideteks mineraalide hulgas nimetab ta kollast ookrit ennast ja jaspist ("gemeiner Jaspis").
Prantsuskeelne värvinimetuste portaal pourpre.com annab ookrivärvuse ("ocre") vasteks toonivahemiku tumekollasest punakaspruunini (ookerpruunini) .
Pantone värvitoon 14-1036 "Ochre" on keskmiselt küllastatud, kergelt murtuna või hallikana mõjuv kollane värvitoon , mida kirjeldatakse ka kerge heleda pruunika värvitoonina. Vastab loodusliku ookri värvuse kahvatumale varjundile.
RAL Classic värvikaardi värvitoon 1024 "Ockergelb" on kollakas-hallikaspruun, mis samuti sarnaneb loodusliku ookri värvusega .
Veebivärv "Ochre" on punakas pruunikaskollane
Johanna Maria Tõugu

Johanna Maria Tõugu (sündinud 3. septembril 1998 Tallinnas) on Eesti keskkonnakaitsja ja poliitik.
Haridus.
Ta on lõpetanud 2018. aastal Pärnu Sütevaka Humanitaargümnaasiumi. Aastatel 2019–2024 õppis Tõugu Tartu Ülikoolis semiootikat ja riigiteadusi.
Tegevus.
Johanna Maria Tõugu oli aastatel 2022–2023 Erakonna Eestimaa Rohelised kaasjuht (koos atmosfäärifüüsik Marko Kaasikuga).
Ta asutas 2016. aastal Pärnusse Eesti esimese pakendivaba poe Paljas Pala, millega pälvis Keskkonnaministeeriumilt aasta keskkonnasõbraliku ettevõtte auhinna.
2021. aasta kohaliku omavalitsuse volikogude valimistel kandideeris Johanna Maria Tõugu erakonna Eestimaa Rohelised nimekirjas Tartu linnapeaks ja kogus 391 häält.
2023. aasta Riigikogu valimistel kandideeris ta valimisringkonnas nr 2 (Tallinna Kesklinna, Lasnamäe ja Pirita linnaosa) 492 häält ega osutunud valituks.
2024. aasta jaanuari algul sai temast Tallinna linnavolikogu keskkonna- ja kliimanõunik.
2024. aasta 9. jaanuaril lahkus ta Erakonnast Eestimaa Rohelised ja liitus Sotsiaaldemokraatliku erakonnaga.
Vladimirs Bagirovs

Vladimirs Bagirovs (armeenia keeles Վլադիմիր Բաղիրով (Բաղիրյան) "Vladimir Baghirov (Baghirjan)"; vene keeles Владимир Константинович Багиров "Vladimir Konstantinovitš Bagirov"; aseri keeles "Vladimir Bağırov"; 16. august 1936 Bathumi – 21. juuli 2000 Jyväskylä) oli Läti maletaja ja maletreener, rahvusvaheline suurmeister (1978). 
Bagirovs sündis Gruusias. Isa oli armeenlane ja ema ukrainlanna. Perekond kolis Bakuusse. Malekoolituse sai Bagirovs Bakuu pioneeride palees. Meistrinormi täitis ta 1958. aastal. 1963. aastal andis FIDE talle rahvusvahelise meistri nimetuse. Suurmeistriks sai Bagirovs ametlikult alles 42-aastaselt 1978. aastal, kuigi suurmeistri taset näitas juba 1960. aastal NSV Liidu meistrivõistlustel. 
Bagirovs tuli mitmel korral Aserbaidžaani NSV malemeistriks. 1960. aastal võitis ta turniiri Jakartas. NSV Liidu meistrivõistlustel sai ta parima tulemuse 1960. aastal Leningradis peetud meistrivõistlustel, kus tuli neljandaks, edestades seejuures Lev Polugajevskit, Vassili Smõslovi, Boriss Spasskit ja David Bronšteini. 1961. aastal Oberhausenis Euroopa võistkondlikel meistrivõistlustel võitis NSV Liidu võistkonna koosseisus kuldmedali (osales varumängijana). 
1970. aastatel oli lühikest aega Aserbaidžaani malekoondise treener, oli ka Garri Kasparovi esimesi treenereid.
1980. aastal asus Bagirovs elama Riiga. Maletas ja tegutses treenerina. Treenis eksmaailmameistrit Mihhail Tali ja tulevasi suurmeistreid Aleksejs Širovsit ja Aleksandrs Šabalovsit. 1990. aastal Eesti–Läti matškohtumises mängis Läti võistkonna kolmandal laual. Pärast Nõukogude Liidu lagunemist pääses mängima Läti võistkonna koosseisus kahel korral maleolümpiale (1992, 1996). 1998. aastal tuli ta Grieskirchenis seenioride maailmameistriks (edestades Wolfgang Uhlmannit ja Borislav Ivkovit). 
Juulis 2000 mängis Bagirovs Soomes Jyväskyläs maleturniiril Heart of Finland Open, kus alustas kolme võiduga. Neljandas voorus sai Bagirovs eduseisus olles südameataki. Järgmisel päeval ta suri.
Alexander Shabalov

Alexander Shabalov (vene keeles Александр Анатольевич Шабалов "Aleksandr Anatoljevitš Šabalov"; läti keeles "Aleksandrs Šabalovs"; sündinud 12. septembril 1967 Riias) on Lätist pärit Ameerika Ühendriikide maletaja, rahvusvaheline suurmeister (1991). 
Alexander Shabalov täitis meistrinormi 1985. aastal. 1989. aastal andis FIDE talle rahvusvahelise meistri nimetuse. Suurmeistriks sai Shabalov 24-aastaselt 1991. aastal. 
1992. aastal võitis ta Biel Openi ja mängis Läti võistkonna koosseisus maleolümpial Manilas (kolmandal laual). Samal aastal emigreerus ta Ameerika Ühendriikidesse.
Shabalov tuli neljal korral USA malemeistriks (1993, 2000, 2003, 2007) ja seitsmel korral tuli ainuvõitjaks või jagas esikohta USA lahtistel meistrivõistlustel (1993, 1999, 2003, 2007, 2008, 2015, 2016).
2002. aastal jagas ta esikohta Aeroflot Openil. 2009. aastal São Paulos peetud Panameerika meistrivõistlustel jagas esikohta kuubalase Fidel Corrales Jimenezega.
Piia Leino

Piia Leino (sündinud 1977. aastal) on Soome kirjanik ja ajakirjanik. 
Piia Leino on õppinud Tampere Ülikoolis, 2004. aastal sai magistrikraadi ajakirjanduse alal. 
2020. aasta seisuga töötab ta Helsingis uudisteagentuuris STT. 
Ilukirjandust hakkas Leino kirjutama 2009. aastal. Ta enda sõnul innustab teda romaane kirjutama suur huvi ühiskonna vastu ja soov seda lähemalt uurida.
Teosed.
Piia Leinol on ilmunud neli romaani: 
Neist kolm viimast moodustavad ulmetriloogia: romaani "Taivas" tegevus toimub Soomes 2058. aastal, romaani "Yliaika" tegevus 2052 ja "Lakipiste" 2045. aastal.
Juzefs Petkēvičs

Juzefs Petkēvičs (poola keeles "Józef Pietkiewicz"; 19. detsember 1940 Riia – 1. mai 2024) oli poola päritolu Läti maletaja, rahvusvaheline suurmeister (2002). 
Petkēvičs täitis meistrinormi 1967. aastal. 1980. aastal sai ta FIDE-lt rahvusvahelise meistri nimetuse. Läti malemeistriks on ta tulnud kahel korral (1974, 1985). 
Läti võistkonna koosseisus on Petkēvičs mänginud kolmel maleolümpial (1994–1998).
1967. aastal Pärnu suveturniiril tuli Petkēvičs kolmandaks (eespool Iivo Neist). 1971. aastal võitis ta Viljandis toimunud Ilmar Raua mälestusturniiri (edestades teiste seas Mark Dvoretskit).
2002. aastal tuli Petkēvičs 62-aastaselt Maumburgis seenioride maailmameistriks (kolmanda koha sai kaasmaalane Jānis Klovāns). MM-tiitliga kaasnes FIDE-lt suurmeistri nimetus.
Jānis Klovāns

Jānis Klovāns (9. aprill 1935 Saldus – 5. oktoober 2010) oli läti maletaja, rahvusvaheline suurmeister (1997), kirimale suurmeister (2001). 
Klovāns täitis meistrinormi 1960. aastal. 1976. aastal sai ta FIDE-lt rahvusvahelise meistri nimetuse. Läti malemeistriks tuli ta üheksal korral (1954, 1962, 1967, 1968, 1970, 1971, 1975, 1979, 1986). Läti võistkonna koosseisus mängis Klovāns kahel maleolümpial (1992, 2000).
Klovāns tuli kolmel korral seenioride maailmameistriks (1997, 1999, 2001). Esimese MM-tiitliga kaasnes FIDE-lt 1997. aastal suurmeistri nimetus.
Gigi D'Agostino

Luigino Celestino di Agostino (sündinud 17. detsembril 1967 Salernos), esinejanimega Gigi D'Agostino, on Itaalia DJ ja muusikaprodutsent.
2010. aasta Laste Eurovisiooni lauluvõistlus

2010. aasta Laste Eurovisiooni lauluvõistlus oli kaheksas Laste Eurovisiooni lauluvõistlus. See toimus 20. novembril 2010. Saatejuhid olid Denis Kourian ja Leila Ismailava. Selle võitis Vladimir Arzumanyan lauluga "Mama"
Ebblinghem

Ebblinghem (flaami keelest; kaasaegses hollandi kõnepruugis "Ebblingem") on vald Põhja-Prantsusmaal Nordi departemangus Hazebroucki kantonis.
Ebblinghemis asub Ebblinghemi sõjaväekalmistu, kus on üle 440 haua, enamus Esimeses maailmasõjas tapetud Rahvaste Ühenduse maade sõjaväelastele.
Dost Moḩammad

Dost Moḩammad Khan (puštu keeles: دوست محمد خان‎, 23. detsember 1793 – 9. juuni 1863) oli Barakzai dünastia rajaja ja Afganistani üks silmapaistvamaid valitsejaid esimese anglo-afgaani sõja ajal. Durrani dünastia allakäiguga sai temast Afganistani emiir aastatel 1826–1839, hiljem oli ta emiir aastatel 1843–1863. Ta oli etniline puštu ja Sardar Payendah Khani üheteistkümnes poeg. Tema isa Khani tappis Zaman Shah Durrani aastal 1799. Dost Moḩammadi vanaisa oli Hajji Jamal Khan.
Musahibani perekond sai alguse tema vanemast vennast, sultan Moḩammad Khanist hüüdnimega "Telai", mis tähendab "kuldne". Hüüdnime sai ta selle järgi, et ta armastas kanda peeneid rõivaid. Moḩammad Khan oli Peshawari valitseja.
Taust.
Dost Moḩammad Khan sündis 23. detsembril 1793 Kandahāris Durrani impeeriumi mõjukas perekonnas. Tema isa Payendah Khan oli Barakzai hõimu pealik ja Durrani dünastia riigiteenistuja.
Time'i aasta inimene

Aasta inimene (inglise keeles "Time Person of the Year"; kuni 1999 "Aasta mees" või "Aasta naine") on Ameerika Ühendriikide uudisteajakirja Time iga-aastane teemanumber, mis tõstab esile ja kajastab teatud inimest, gruppi, ideed või objekti, kes või mis on vastavat aastat ajakirja arvates kõige enam mõjutanud. 
Esimene aasta inimest kajastav number ilmus 1927. aastal ja selle kaanel oli lendur Charles Lindbergh. Aunimetust ei anta üksnes üksikisikutele: seda on antud ka abielupaaridele, poliitilistele oponentidele, poliitilistele kaastöölistele, inimrühmadele ja koguni elututele objektidele.
Val McDermid

Valarie McDermid (sündinud 4. juunil 1955 Kirkcaldys Fife'i regioonis) on šoti kriminaalromaanikirjanik, kelle looming kuulub nn "Tartan Noir" krimižanri.
Suurem osa tema loomingust jaguneb nelja raamatusarja vahel, mille peategelasteks on ajakirjanik Lindsay Gordon, eradetektiiv Kate Brannigan, kliiniline psühholoog Tony Hill ja politseiuurija Karen Pirie. 
Tony Hilli sarja esimene romaan, "Näkineiu laul" ("The Mermaids Singing)" võitis 1995. aastal Briti Kriminaalromaanikirjanike Assotsiatsiooni Kuldse Pistoda auhinna aasta parima kriminaalromaani eest. Romaanide põhjal on valminud ka telesari "Loodud tapjaks" ("Wire in the Blood", 2002–2009), mille peaosas on Robson Green. 
McDermidi artikleid ilmub aeg-ajalt Briti ajalehtedes ning ta esineb raadiojaamades BBC Radio 4 ja BBC Radio Scotland.
Isiklikku.
Tema abikaasa on Glasgow' Ülikooli geograafiaprofessor Jo Sharp (alates 2016).
Zagrebi kunstipaviljon

Zagrebi kunstipaviljon (horvaadi keeles "Umjetnički paviljon u Zagrebu") on Kagu-Euroopa vanim galerii. Horvaatia pealinnas Zagrebis asuv "beaux-arts" stiilis paviljon tarindati valmis 1898. aastal keset "belle époque"'i, kuigi selle terasstruktuuri kasutati kaks aastat varem Budapestis toimunud näitusel.
Hyundai Shell Mobis WRT

Hyundai Shell Mobis WRT on autoralli maailmameistrivõistlustel osalev võistkond. Võistkond asutati 2012. aasta detsembris ning selle peakorter on Alzenaus Saksamaal.
Esimese etapivõidu tõi Hyundaile Thierry Neuville, kes võitis 2014. aastal Saksamaa ralli. Hyundaiga liitus 2020. aastal Ott Tänak.
Auto.
2022.
Võistlusauto alates 2022. aastast on 1,6 l turboga hübriidmootoriga Hyundai i20 N Rally1, millel on 283 kW (385 hj) ja lisaks 100 kW (136 hj) tänu hübriidile. Autol on 5 käiku ja edasi veavad kõik neli ratast. Kiirendab nullist sajani vähem kui 4 sekundiga ning on ehitatud 2022 FIA WRC tehnilistele reeglitele vastavalt.
Kunsthaus Graz

Grazi kunstimuuseum (saksa keeles "Kunsthaus Graz" või "Grazer Kunsthaus") on Austria suuruselt teise linna kunstimuuseum. Ehitis valmis 2003. aastal osana Euroopa kultuuripealinna tähtsündmustest. Muuseum pühendub kaasaegsele kunstile, mis pärineb alates 1960. aastatest.
Hyundai i20 Coupe WRC

Hyundai i20 Coupe WRC on WRC sarja auto, mille on ehitanud Hyundai. Oma debüüdi tegi see auto 2017. aasta Monte Carlo rallil. Coupe WRC eelkäija oli Hyundai i20 WRC mida kasutati vahemikus 2014 kuni 2015.
Kolm Hyundai i20 Coupe WRC autot alustasid sõitmist 2017. aasta Monte Carlo rallil. Roolis olid Thierry Neuville, Hayden Paddon ja Dani Sordo. Hiljem sellel hooajal tehti leping ka Andreas Mikkelseniga. Sellel aastal tõi Neuville 4 võitu ja 8 poodiumi jäädes 24 punktiga alla Ogierile. 
Kõik neli sõitjat jätkasid ka 2018. aastal Hyundais.
Aastatel 2020-2021 sõitis Hyundai i20 Coupe WRCga ka Ott Tänak võites sellega 2 rallit. ja .
2021. aasta WRC hooaeg jäi auto jaoks viimaseks.
Puraanad

Puraanad (sanskriti keeles "purāṇa" 'iidne') on hinduismi pühad raamatud smriti alajaotuses.
Nimetuse "puraanad" tähendus viitab sellele, et need sisaldavad muistseid tarkusi.
Puraanad on loodud värssides ja kirja pandud 1. aastatuhande teisel poolel, kuid paljud tekstid on märksa varajasema algupäraga. Puraanad on põhiliselt jutustava sisuga, nende aluseks on madalamatele seisustele mõeldud veedade kokkuvõtted ja seetõttu esitavad nad hinduismi põhimõtteid väga lihtsal viisil. Hinduism kui üldrahvalik usund põhinebki peamiselt puraanadel.
Puraanades on rikkalikult ajaloolist materjali, mille tõttu need kuuluvad Vana-India ajaloo olulisemate allikate hulka. Puraanad sisaldavad kosmogooniaid ja kosmoloogiaid, teoloogiaid ja filosoofiaid ning jumalate, jumalannade, kuningate, kangelaste, õpetajate ja pooljumalate genealoogiaid, rahvalikke jutustusi, palverändude lugusid, kirjutisi templitest, ravimisest, astronoomiast, grammatikast, mineraloogiast ning lisaks veel nalja- ja armastuslugusid.
Puraanade sisu on seotud ka Mahābhārata süžeedega ja dharmašaastratega. Puraanades ülistatakse tavaliselt Višnut või Šivat ja rõhutatakse pühendumise (sanskriti keeles "bhakti") tähtsust.
Puraanade all mõistetakse tavaliselt 18 suurt puraanat ("Maha Puranas"), millest tuntuim on "Bhāgavata-purāṇa", ja 18 väikest puraanat ("Upa Puranas"), mis kokku moodustavad umbes 400 000 värsirida.
Aino Leies

Aino Leies (sünninimi Aino Kaup, aastatel 1938–1960 Aino Raid, hiljem ka Aino Raid-Leies; 20. august 1920 Vana-Põltsamaa – 18. jaanuar 2018 Tallinn) oli eesti näitleja.
Ta töötas näitlejana Uues Teatris (1948–1949), hiljem Eesti NSV Riiklikus Nukuteatris.
Isiklikku.
Tema abikaasa oli Uno Leies.
Memi-bei mošee

Memi-bei mošee (albaania keeles "Xhamia e Memi Beut" või "Xhamia e Pazarit") on Gjirokastëri ainuke siiani säilinud mošee, mis valmis 1757. aastal.
Gjirokastëri kindlus

Gjirokastëri kindlus (albaania keeles "Kalaja e Gjirokastrës" või "Kalaja e Argjirosë") on ajalooline kindlus Albaanias Gjirokastëri linnas.
Osmanite ajal tunti linna Ergiri nime all, kohalikud kreeklased kasutasid nime "Argyrókastro", mis viitas ka kindlusele. 
Kindlus asub 336 meetri kõrgusel strateegiliselt olulise Drino jõe oru kõrval. See ehitati osmanite võimu ajal ning on hiljem mitmel korral tugevdatud. 
Tänapäeval on kindlus avatud külastajatele ning seal asuvad mitmed muuseumid. Relvamuuseum eksponeerib relvi ja suurtükke alates Albaania iseseisvusajast kuni teise maailmasõjani ning tutvustab ka kommunistliku vastupanu tegevust saksa ja itaalia okupatsioonivägede vastu. Teine muuseum annab ülevaate Gjirokastëri linna ja piirkonna ajaloost. Kindluse territooriumil on ka endise vangla osa ning välieksponaadina on näha Ameerika õhujõudude lennuk, mis meenutab külma sõja aega.
Gjirokastër ja selle kindlus kuuluvad UNESCO maailmapärandi nimistusse osana Berati ja Gjirokastëri ajaloolisest keskusest.
Tirana suurmošee

Tirana suurmošee (albaania keeles "Xhamia e Madhe e Tiranës" või "Xhamia e Namazgjasë") on Balkani maade suurim mošee, mis asub Albaania pealinnas Tiranas. 
Sakraalhoone ehitamist toetas Türgi ning 2015. aastal viibis selle pühitsemisel president Recep Tayyip Erdoğan.
Skanderbegi väljak

Skanderbegi väljak (albaania keeles "Sheshi Skënderbej") on Albaania pealinna Tirana keskväljak, mille keskel asub rahvuskangelase Gjergj Kastrioti mälestussammas.
Väljak rekonstrueeriti põhjalikult aastatel 2016–2017.
Hadji Et'hem-bei mošee

Hadji Et'hem-bei mošee (albaania keeles "Xhamia e Et'hem Beut") on Albaania pealinna Tirana üks vanimaid mošeesid. Sakraalhoone asub Skanderbegi väljaku kõrval.
Ruudu Rahumaru

Ruudu Rahumaru (pseudonüüm, kodanikunimi Sandra Lepik; sündinud 22. juulil 1991) on eesti foto- ja maalikunstnik.
Ta lõpetas 2015. aastal Tartu Kõrgema Kunstikooli fotograafia erialal. Juba õpingute ajal osales ta mitmel grupinäitusel ja korraldas isikunäitusi alates Lõuna-Eesti metsadest kuni Tallinna vanalinnani. Loomingu põhiliseks eesmärgiks on inimese ja ürglooduse hingemaastike ühendamine. Oma loomingus käsitleb ta reaalsuse mitmekihilist olemust ja inimeste maagilisi hingemaastikke. Tema töövahendid on fotokunst, tunnetus ja mäng. 
Viimase aja tähtsamad kunstiprojektid on tal olnud fotomaalide isikunäitused "Maa embus ja tule laul" (2018), "Tüvemustrid" (2018) ja fotoinstallatsioon "Tsõõr" (2018). Ettevalmistamisel on fotomaalinäitus "Templihoidjad".
2019. aastal oli ta hiljuti välisministeeriumi kultuuripreemia pälvinud Edward von Lõnguse Euroopa turnee "(R)estart Reality" dokumenteerija.
Prometheus (puu)

Prometheus on teadaolevalt vanim mitte-genet organism, Ameerikas Nevada idaosas Wheeler Peaki mäe metsapiiril elanud igimänd ("Pinus longaeva"), mis lõigati maha 1964. aastal ja mille vanuseks hinnati vähemalt 4862 aastat.
Epistel

Epistel on manitsev või etteheitev pikem kõnelus, noomituskõne, õpetuskõne, õpetussõnad. Epistel tuleb kreekakeelsest sõnast "epistolê," mis tähendab kirja.
Kui kirja eesmärgiks on vahendada oma mõtteid ühele kindlale adressaadile, kellega ei saada ruumilise eraldatuse tõttu silmast silma rääkida, siis epistli puhul on kirja kuju üksnes raamiks selle sisule. Epistel pole suunatud kindlale adressaadile, vaid mõeldud traktaadiks laiemale lugejaskonnale. Epistlid on kirjutatud hellenistliku traditsiooni kohaselt. Epistlites tõid autorid oma nime juba alguses välja, millele järgnes kohe adresseeritu (kas siis isik või kogudus). Epistli lõpus võidi mainida ka dikteeritu kirjapanijat. Lisaks sellele võidi mainida ka epistli kulleri nime. Epistli sisu algab lühikese sissejuhatava lausega peateema kohta.
Religioosses kontekstis tähendab epistel apostli kirja; jumalateenistusel ettelugemiseks välja valitud pala apostlite kirjadest. Uues testamendis on kokku 21 kirja, mida teoloogid jagavad kahte rühma: epistlid ja nn päriskirjad. Apostel Paulus adresseerib oma kirjades konkreetseid kogudusi ja nendega seotud olukordi. Seetõttu on tegemist tõeliste kirjadega ehk nn päriskirjadega. Kui Pauluse kirjad ette võtta, siis on näha, et kirja vorm on väga laiaks venitatud sisurohke jutu tõttu. Samas kirjade eesmärgiks on vastavaid kogudusi õpetada ja juhendada, Paulusele omistatud kirjad on kindlasti tõelised kirjad, mitte epistlid. Traditsiooniliselt nimetatakse Paulusele omistatud kirju pauliinlikeks epistliteks ja teisi kirju katoliiklikeks (üldised). Teine lugu on deuteropauliinlike kirjadega, mis meenutavad oma olemuselt rohkem epistlit kui tõelist kirja.
Old Tjikko

Old Tjikko on Rootsis Dalarnas Fulufjälleti mäel kasvav kuusepuu ("Picea abies"), „maailma vanim puu“. Umeå Ülikooli teadlased leidsid radiosüsinikumeetodiga pinnases puu jääke analüüsides nende vanuse olevat 375, 5660, 9000 ja 9550 aastat. DNA analüüs näitas, et kõik proovid pärinesid samalt isendilt.
Puu on saanud nime selle avastaja, professor Leif Kullmansi koera Tjikko järgi.
Phorusrhacidae

Phorusrhacidae on väljasurnud klaad suuri karnivoorseid lennuvõimetuid linde, kes pesitsesid kainosoikumi ajal Kesk- ja põhiliselt Lõuna-Ameerikas. "Titanis walleri" fossiile on leitud ka Texasest ja Floridast.
Metuusala (puu)

Metuusala on Ameerikas California idaosas Inyo maakonnas White Mountainsis elav igimänd ("Pinus longaeva"), mille idanemisajaks peetakse aastat 2833 eKr ().